钦定古今图书集成/明伦汇编/氏族典/第123卷 > 陈谦
## 钦定古今图书集成/明伦汇编/氏族典/第123卷 > 陈谦

按《宋史陈谦传》：“谦字益之，温州永嘉人。乾道八年进
士，授福州户曹，主管刑工部架阁文字，迁国子录、敕
令所删修官，枢密院编修官，陈中兴五事。孝宗内禅，
通判江州，知常州，提举湖北常平，平辰州峒猺，加直
焕章阁，除户部郎中，总领湖广财赋。谦乃丞相赵汝
愚客，会党论起，坐斥。后数年，起为提点成都府路刑”
狱，移京西运判，复直焕章阁。韩𠈁胄谋扰金人，令献
马者补官，七州民相扇为盗，谦移书𠈁胄。既而屡论
襄帅皇甫斌、李奕罪，且求罢。迁司农少卿、湖广总领，
除宣抚司参谋官。金兵深入，武昌震惧，谦以宝谟阁
待制副宣抚，即日置司北岸，命土豪赵观覆之，中流，
士马溺死甚众。未几，夺职。后复知江州。𠈁胄死，和议
已决，谦复罢奉祠。卒，年七十三。谦有隽声，早为善类
所予，晚坐伪禁中废，首称𠈁胄为“我王”，士繇是薄之。